Udsættelse af James Bond-film lukker biografer

Biograferne lider grumt under COVID-19-krisen og udsættelsen af den nye James Bond-film, No Time To Die, er dråben, der har fået bægeret til at flyde over for en af verdens største biografkæder. Cineworld, der driver kæden Regal Cinemas i England, Irland og USA, vil angiveligt lukke alle sine teatre i næste uge.

Ifølge Variety vil det gå ud over 543 biografer i USA og Sunday Times fortæller, at kædens 128 biografer i England og Irland vil lide samme skæbne. Begge medier fortæller, at James Bond er den direkte årsag.

Det er bare to dage siden det blev meddelt, at premieren på den 25. James Bond-film, No Time To Die, blev udsat endnu engang. Oprindeligt skulle filmen have haft premiere i april i år, men den blev udsat til oktober. Nu er den så blevet udsat igen, så filmen er forsinket i et helt år.

Angiveligt havde kæden håbet på, at Bond-filmen kunne trække publikum i biograferne og vendt udviklingen. Cineworld har ifølge medierne tabt mere end 1,6 milliarder dollars alene i den første halvdel af 2020.

Med udsættelsen af No Time To Die er der kun tre kæmpetitler tilbage på premierelisten i år, nemlig Pixars Soul, der får premiere i november, samt Wonder Woman 1984 og Dune, der begge har premiere i december. Der spekuleres dog i, at også disse titler vil blive udsat til næste år, hvor COVID-19 forhåbentlig har løsnet sit grumme tag.

Herhjemme har biograferne endnu formået at holde skindet på næsen.

Udsættelse af James Bond-film lukker biografer